[pic] | KOMISIJA EVROPSKIH SKUPNOSTI |

Bruselj, 22.2.2007

COM(2007)80 konč

2004/0048 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih predlaga Evropski parlament, v zvezi s predlogom

DIREKTIVE EVROPSKEGA PARLAMENTA IN SVETA o izdaji spričeval vlakovnemu osebju, ki upravlja lokomotive in vlake na železniškem omrežju Skupnosti

O SPREMEMBAH PREDLOGA KOMISIJEv skladu s členom 250(2) Pogodbe ES

2004/0048 (COD)

MNENJE KOMISIJE v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih predlaga Evropski parlament, v zvezi s predlogom

DIREKTIVE EVROPSKEGA PARLAMENTA IN SVETA o izdaji spričeval vlakovnemu osebju, ki upravlja lokomotive in vlake na železniškem omrežju Skupnosti

(Besedilo velja za EGP)

1. UVOD

Točka (c) tretjega pododstavka člena 251(2) Pogodbe ES določa, da Komisija poda mnenje o spremembah, ki jih predlaga Evropski parlament na drugi obravnavi. Komisija v nadaljevanju predstavlja svoje mnenje o 33 spremembah, ki jih predlaga Parlament.

2. OZADJE

Datum predložitve predloga EP in Svetu (dokument COM(2004) 0142 – C6-0002/2004 – 2004/0048 COD): | 4. marec 2004 |

Datum mnenja Odbora regij: | 17. november 2004 |

Datum mnenja Evropskega ekonomsko-socialnega odbora: | 9. februar 2005 |

Datum mnenja Evropskega parlamenta, prva obravnava: | 28. september 2005 |

Datum sprejetja skupnega stališča s kvalificirano večino: | 24. julij 2006 |

Datum sprejetja resolucije po drugi obravnavi Evropskega parlamenta, ki vključuje 33 predlogov sprememb skupnega stališča: | 18. januar 2007 |

3. NAMEN PREDLOGA

Komisija je 3. marca 2004 predlagala vrsto ukrepov („tretji železniški paket“), ki jih je Svet začel proučevati aprila 2004, Parlament pa oktobra 2004. Gre za štiri zakonodajne predloge, med katerimi je tudi direktiva o izdaji spričeval vlakovnemu osebju, ki upravlja lokomotive in vlake na železniškem omrežju Skupnosti. Besedilo, ki je bilo oblikovano v sodelovanju z železniškim sektorjem in socialnimi partnerji, predvideva vzpostavitev mehanizma za boljšo opredelitev pristojnosti in odgovornosti na področju usposabljanja, ocenjevanja in priznavanja usposobljenosti strojevodij in vlakovnega osebja, odgovornega za varnost. Strojevodja bo moral imeti dovoljenje, ki bo potrjevalo njegove splošne pristojnosti in bo veljavno na celotnem ozemlju Skupnosti. To dovoljenje bo moralo spremljati potrdilo, ki ga izda železniško podjetje in ki potrjuje posebno usposabljanje za zadevno progo, uporabljana sredstva ter operativne in varnostne postopke navedenega podjetja.

4. MNENJE KOMISIJE O SPREMEMBAH, KI JIH PREDLAGA EVROPSKI PARLAMENT

4.1. Predlogi sprememb, ki jih Komisija sprejme

Povzetek:

- 16 predlogov sprememb je v celoti sprejetih: 2-3-5-6-7-8-9-12-20-21-22-24-25-28-29-30

- 4 predlogi sprememb so načelno sprejeti: 15-17-18-19

- 5 predlogov sprememb je delno sprejetih: 1-16-26-27-33

4.1.1 Načelno sprejeti predlogi sprememb

Možnosti pritožbe, predvidene v predlogu spremembe 15, so dejansko že predvidene v členih 15 in 21 Skupnega stališča.

Namen predlogov sprememb 17 in 18 je odpraviti neskladnost med odstavkoma 1 in 2 člena 19, vendar sta tudi sama predloga sprememb oblikovana nenatančno.

Predlog spremembe 19 natančneje določa možnosti prenosa nalog pristojnega organa. Vendar spreminja izraze iz ustreznih členov in ga je torej treba preoblikovati.

4.1.2 Delno sprejeti predlogi sprememb

Predlog spremembe 1 se sklicuje na sporazum o času dela/počitka. Vendar sporazum v tem primeru ni pomemben, zato sklic nanj ni primeren.

Nadzor s strani delodajalca, omenjen v predlogu spremembe 16 , je že predviden v členu 18 Skupnega stališča.

Predlog spremembe 26 se nanaša na izdajo spričeval vlakovnemu osebju, ki je neposredno vključeno v opravljanje nalog v zvezi z varnostjo vlaka in potnikov.

Komisija podpira to zahtevo, ki omogoča obnovitev področja uporabe njenega prvotnega predloga, ki se ni nanašal samo na strojevodje, ampak tudi na osebje na vlaku, vključeno v opravljanje nalog v zvezi z varnostjo. Vendar je treba ta predlog spremembe preoblikovati iz naslednjih razlogov:

- odstavek 3 je nezdružljiv z odstavkom 2, ki ne predvideva posredovanja pristojnega organa;

- sklic na člena 20 in 21 v odstavku 5 bi bilo treba nadomestiti s sklicem na člen 22 (registri);

- da bi bilo področje uporabe neposredno natančno opredeljeno, bi bilo primerno dodati v prilogi k Direktivi opis nalog zadevnega osebja v zvezi z varnostjo in posledično ustrezno spremeniti odstavek 6.

Skupnost evropskih železnic (CER), združenje, ki zastopa veliko število prevoznikov v železniškem prometu in upravljavcev železniške infrastrukture v Skupnosti, je pripravila in avgusta 2000 objavila poročilo, ki naj bi sovpadlo z odprtjem trga, o usposobljenosti osebja za opravljanje interoperabilnih storitev.

Na podlagi tega poročila Komisija predlaga, da se vlakovno osebje, na katerega se nanaša Direktiva, opredeli z natančnejšo določitvijo njegovih nalog, kot so opisane v nadaljevanju:

- preverjanje učinkovitosti zavornega sistema;

- zapiranje in odpiranje vrat;

- sodelovanje pri postopkih ob odhodu vlakov;

- odziv na alarmne signale;

- sodelovanje pri premikanju vozila;

- preverjanje in ukrepanje v primeru nepravilnosti med vožnjo;

- pomoč strojevodji v posebnih primerih.

Predlog spremembe 27 predvideva, da so za spremembo prilog k Direktivi sistematično vključeni Agencija in socialni partnerji. Vendar sklic na Uredbo o Agenciji ni umesten. Dejansko je treba razlikovati med tehničnimi specifikacijami za interoperabilnost (TIS), ki jih je razvila Agencija v skladu z direktivama o interoperabilnosti železniškega sistema (direktivi 96/48/ES in 2001/16/ES), ter prilogami k direktivi, ki spadajo v postopek soodločanja ali – pri prenosu pristojnosti – v postopek komitologije, čeprav na pobudo Komisije. Ta predlog spremembe bi bilo torej treba preoblikovati ter predvideti, da se glede določb, ki vplivajo na delovne razmere, zdravje in varnost delavcev, posvetuje s socialnimi partnerji, preden se sprememba predlaga regulativnemu odboru.

Predlog spremembe 33 , ki se nanaša na zdravstvene preglede, je sprejemljiv, če se spremenita izraza „zdravnik medicine dela“ in „pooblaščeni zdravnik“, ki nista v skladu s členom 11 Skupnega stališča.

4.2. Spremembe, ki jih Komisija zavrne

7 predlogov sprememb ni sprejetih: 10-11-13-14-23-31-32

Predlog spremembe 10 predvideva določbo glede nalog pristojnega organa, ki že obstaja v členu 18.

Predlog spremembe 11 , ki predvideva uporabo izraza „vzajemno priznavanje“, ni sprejemljiv, saj se dovoljenje izda na podlagi usklajenih meril. Pojem „veljavno na celotnem ozemlju EU“ iz Skupnega stališča je primernejši.

Predloga sprememb 13 in 14 nista sprejemljiva, ker ne bi bilo izvedljivo, da bi pristojni organ posredoval vsakič, ko kakšen strojevodja zboli. Poleg tega odgovornost za varnost v železniškem prometu nosi prevoznik v železniškem prometu ali upravljavec železniške infrastrukture, torej mora le-ta in ne „delodajalec“ sprejeti ustrezne ukrepe v primeru nevarnosti.

Predlog spremembe 23 predvideva, da prostovoljni odhod strojevodje od prevoznika v železniškem prometu, ki ga je usposobil, obvezuje prevoznika, ki ga zaposli, da izplača izhodiščnemu prevozniku nadomestilo, sorazmerno z njegovimi stroški usposabljanja, na podlagi usklajenih meril, ki ji bo treba oblikovati po priporočilu Agencije.

Čeprav se načelno zdi, da predlog varuje naložbo delodajalca v usposabljanje strojevodje, ta predlog spremembe ni sprejemljiv iz več razlogov:

- za ostala prevozna sredstva enakovredna klavzula ne obstaja, zlasti ne v letalskem sektorju, v katerem je usposabljanje prav tako zelo drago;

- takšna klavzula zadeva delovno pravo in se zato v tej direktivi ne zdi zelo primerna;

- strojevodja lahko delodajalca zapusti zaradi zelo različnih vzrokov. Če je za odhod strojevodje kriv delodajalec, takšno povračilo ne bi bilo upravičeno.

Po drugi strani bi Komisija lahko sprejela določbo, ki bi se za rešitev te težave sklicevala na nacionalnega ali zasebno pravo.

Predlog spremembe 31 ni sprejemljiv, ker datum prenosa, ki ga predlaga Evropski parlament (31. december 2007) ni uresničljiv: zdi se, da bo potreben spravni postopek, in zakonodajni postopek bi se tako moral končati jeseni 2007. Države članice posledično ne bi imele dovolj časa za prenos do predlaganega datuma.

Predlog spremembe 32 zahteva, da se na dopolnilno spričevalo strojevodje doda datum zadnjega zdravstvenega pregleda. To ni sprejemljivo, saj bi pomenilo nezanemarljive dodatne stroške za prevoznike v železniškem prometu / upravljavce železniške infrastrukture in ne bi prispevalo nobenega dodatnega jamstva za varnost v železniškem prometu.

5. SKLEP

V skladu s členom 250(2) Pogodbe ES Komisija spremeni svoj predlog, kot je navedeno zgoraj.